ราคาทองคำปิดขยับลงจากแรงขายทำกำไร
สัญญาทองคำตลาดนิวยอร์กปิดขยับลงเมื่อคืนนี้ (25 ก.พ.) เนื่องจากนักลงทุนเทขายทำกำไรหลังจากสัญญาทองคำทะยานขึ้นติดต่อกัน 2 วันทำการก่อนหน้านี้ นอกจากนี้ ข้อมูลเศรษฐกิจที่สดใสของสหรัฐ ยังได้กระตุ้นให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย 
26 ก.พ. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนเม.ย.ปิด (25 ก.พ.) ลดลง 30 เซนต์ หรือ 0.02% แตะที่ระดับ 1,238.80 ดอลลาร์/ออนซ์, สัญญาโลหะเงินส่งมอบเดือนมี.ค.ปิดลดลง 12.7 เซนต์ หรือ 0.83% แตะที่ 15.17 ดอลลาร์/ออนซ์, สัญญาพลาตินัมส่งมอบเดือนเม.ย.ปิดร่วงลง 16.7 ดอลลาร์ หรือ 1.77% แตะที่ 927.00 ดอลลาร์/ออนซ์ และสัญญาพัลลาเดียมส่งมอบเดือนมี.ค.ปิดลบ 3.90 ดอลลาร์ หรือ 0.8% แตะที่ 483.40 ดอลลาร์/ออนซ์
สัญญาทองคำปิดตลาดอ่อนแรงลง เนื่องจากนักลงทุนเทขายทำกำไรหลังจากสัญญาทองคำพุ่งขึ้นไปกว่า 2.3% ในช่วง 2 วันทำการก่อนหน้านี้ เนื่องจากการร่วงลงของตลาดหุ้นนิวยอร์กในช่วงก่อนหน้านี้ ได้กระตุ้นให้นักลงทุนหลีกเลี่ยงการลงทุนในสินทรัพย์เสี่ยง และหันมาลงทุนในสินทรัพย์ที่ปลอดภัยเช่นทองคำ
นอกจากนี้ นักลงทุนยังเทขายสัญญาทองคำหลังจากสหรัฐเปิดเผยข้อมูลเศรษฐกิจที่แข็งแกร่ง รวมถึงยอดสั่งซื้อสินค้าคงทนพุ่งขึ้น 4.9% ในเดือนม.ค. ซึ่งเป็นการเพิ่มขึ้นมากที่สุดในรอบ 10 เดือน และจำนวนชาวอเมริกันที่ยื่นขอสวัสดิการว่างงานครั้งแรกเพิ่มขึ้น 10,000 ราย สู่ระดับ 272,000 รายในสัปดาห์ที่สิ้นสุดวันที่ 20 ก.พ. แต่ตัวเลขดังกล่าวยังอยู่ต่ำกว่า 300,000 ราย เป็นสัปดาห์ที่ 51 ติดต่อกัน ซึ่งบ่งชี้ว่าตลาดแรงงานสหรัฐยังคงแข็งแกร่ง
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงตัวเลขประมาณการจีดีพีครั้งที่ 2 ประจำไตรมาส 4/2558,  ข้อมูลรายได้-การบริโภคส่วนบุคคลเดือนม.ค. และดัชนีความเชื่อมั่นผู้บริโภคช่วงท้ายเดือนก.พ.จากมหาวิทยาลัยมิชิแกน